Galko, Ľubomír, poslanec NR SR (2012-12-17):
Ďakujem pekne. Vážený pán minister, vážený pán predsedajúci, vážený pán minister vlády istôt pre občanov, vážené kolegyne, vážení kolegovia. Pozorne som si preštudoval správu o potravinovej pomoci Slovenskej republike, ktorú predložil minister pôdohospodárstva a rozvoja vidieka. Nebudem sa venovať obdobiu z čias ministrovania Simona a tomu, prečo zlyhala potravinová pomoc pre rok 2011, lebo nedokážem posúdiť možnú tendenčnosť a fakty tejto správy, keďže nový minister popisuje a hodnotí kroky starého ministra. Predpokladám, že poslanec Zsolt Simon si túto časť správy vydiskutuje so svojím nasledovníkom sám. Venovať sa budem obdobiu po marcových voľbách tohto roka, pretože tam pán minister Jahnátek píše o svojich krokoch, respektíve o krokoch ministerstva pôdohospodárstva už pod jeho vedením. 4. 4. 2012 bol rezort pôdohospodárstva prevzatý novým vedením – nominantom strany SMER . Vami, pán minister. Prvá veta, ktorá ma vyrušila, bola, citujem: „Uvedené termíny ukazujú, že za pôsobenia Zsolta Simona neboli prijaté zásadné a hlavne včasné opatrenia, ktoré by zabezpečili realizáciu programu na rok 2012.“ Nie som si celkom istý pravdivosťou tohto tvrdenia, lebo napriek vami uvádzaným faktom a krokom, ktoré boli, respektíve mali byť a údajne neboli vykonané v rokoch 2011 a na začiatku roka 2012 do marcových volieb ministrom Simonom, si myslím, že ste sa s tým ešte mohli popasovať. Za dva mesiace – apríl a máj 2012 – ste boli schopný spraviť jednu poradu na ministerstve a absolvovať štyri rokovania. Jedno s ministerstvom práce, sociálnych vecí a rodiny, jedno s COOP Jednotou, jedno so ZMOS-om, a jedno v Bruseli na Komisii. Podľa mňa za dva mesiace žalostne málo! To posledné rokovanie v Bruseli bolo 31. mája 2012 a ďalší mesiac vám trvalo vypracovanie nového znenia materiálu do porady ministerstva a na rokovanie vlády, do ktorej ste ho nepredložili. A ja sa preto pýtam, prečo to trvalo ďalší mesiac, pán minister, a prečo to do tej vlády nešlo? Tvrdíte, že verejné obstarávanie ste nemohli vyhlásiť, lebo vraj štandardne trvá od zverejnenia až po uzavretie zmluvy 110 dní a za základ ste vzali termín polovicu júna. Zároveň ste vyhlásili, že by verejné obstarávanie tým pádom skončilo neskôr, v októbri 2012, ako boli stanovené termíny pre platobné operácie pri dodaní potravín a pri vyskladnení intervenčných zásob. Rovnako by vraj nebolo možné pre organizácie preplatiť vzniknuté dopravné administratívne náklady, súvisiace s distribúciou potravín oprávneným občanom Slovenskej republiky. Podotýkam, že tieto termíny boli stanovené ako 30. 9. 2012 a 15. 10. 2012. Tu vidím rozpor, som presvedčený, že podľa faktov, ktoré ste uviedli v tejto správe, ste mohli to verejné obstarávanie vyhlásiť skôr ako v polovici júna. Pretože vaše rokovania zo ZMOS-om, s COOP-om a podobne vôbec nebránili tomu, aby verejné obstarávanie už bežalo. Vy ste sa proste spoľahli na to, že vám v Bruseli na konci mája predĺžia termíny, lenže Brusel to zamietol. A sám sa v správe usvedčujete tým, že to Brusel zamietol preto, lebo je to v rozpore s legislatívou Európskej únie. A to ste mali vy, pán minister, respektíve vaši ministerskí úradníci vedieť! Prosím vás, čo je toto za amaterizmus? Veď každý úradník na ministerstve by mal vedieť, že výnimku zo žiadneho všeobecne záväzného predpisu nie je možné uložiť. Veď je naivné si myslieť, že Brusel bude taký láskavý a poskytne výnimku Slovenskej republike, len aby jej mohol prideliť dotáciu. Bez ohľadu na údajnú liknavosť vášho predchodcu, čo sa týka tých úvodných krokov, ktoré vraj nevykonal, toto bolo vaše prvé zlyhanie, pán minister Jahnátek! Ak by ste sa pustili do práce hneď po prevzatí rezortu, teda v apríli 2012, tieto termíny by ste stihli! Za to, že v roku 2012 nebola realizovaná potravinová pomoc pre Slovenskú republiku, nesiete minimálne spoluvinu. Avšak to, čo ste vykonali alebo skôr nevykonali v roku 2012 pri plnení formalít pre realizáciu potravinovej pomoci na rok 2013, je nonsens. K programu sa Slovenská republika prihlásila 1. februára 2012, do 31. mája 2012 ste mali informovať Komisiu v Bruseli o troch veciach, o hlavných charakteristikách a cieľoch a detailoch programu, o počte organizácií v časovom harmonograme rozdávania potravín a o type potravín, ktoré sa budú rozdávať, a ostatných informáciách. Vy ste Komisiu informovali v stanovenom termíne, ale o tom, že ju nebudete informovať, ale že ju budete informovať v priebehu júna 2012. Pán minister, vy ste za dva mesiace nevedeli spracovať takýto materiál? Všetky vaše kroky, ktoré sa udiali v júni a v júli 2012, čo uvádzate v správe, ako napríklad posielanie listu na Správu štátnych hmotných rezerv a na ministerstvo vnútra za účelom zistenia voľných skladovacích kapacít vhodných pre program potravinovej pomoci, alebo list ministerstva na jednotlivé charitatívne organizácie vo veci zapojenia sa do programu na rok 2013. Alebo predbežnú výzvu platobnej agentúry, alebo list ministerstva na Komisiu o pridelenie celkového finančného balíka vo výške 4,5 milióna eur s nadefinovaním potravín, ktoré sa plánovali distribuovať, a tak isto aj tie stretnutia so zástupcami platobnej agentúry a charitatívnych organizácií ste spravili, všetko toto ste spravili neskoro. Mali ste to vykonať oveľa, oveľa skôr. Mali ste to spraviť počas prvých dvoch mesiacov: v apríli a v máji. Podotýkam, pán minister, že ešte aj ten list tej Komisii do Bruselu, ktorý ste, ktorým ste požiadali, aby ste ho mohli predložiť v júni, ste nezaslali do toho Bruselu ani v júni, ale ako v správe uvádzate, až 10. júla 2012! Pán minister, taký list na Správu štátnych hmotných rezerv s otázkou, koľko majú voľných skladových kapacít, napíše moja asistentka za 10 minút cez obedňajšiu prestávku. Popri tom, ako bude obedovať. A vám to trvalo viac ako dva mesiace po nástupe do vlády. Dámy a páni, 27. 9. 2012 Komisia zaslala na Slovensko oficiálne stanovisko, kde uviedla dôvody vyradenia Slovenskej republiky z programu potravinovej pomoci. Popri tom, že sa domnievala, že Slovenská republika nedisponuje dostatočnými opatreniami na zabezpečenie tejto pomoci, popri tom, že iné krajiny mali presnejšie odhady, uviedla aj to, že v zmysle nariadenia Európskej únie č. 807/2010 sa vyžaduje predloženie žiadosti do 31. mája 2012. Pán minister Jahnátek, nesiete plnú zodpovednosť za to, že Slovenská republika bola vyradená z programu potravinovej pomoci na rok 2013. Posledný odsek uvedený v tejto správe, citujem: „na základe skúsenosti z rokom 2011 a vystúpenia z programu v roku 2012 viedlo Komisiu k prehodnoteniu prihlásenia sa Slovenskej republiky na realizáciu programu potravinovej pomoci na rok 2013 aj napriek vynaloženému úsiliu a snahe nového vedenia ministerstva“, pokladám za výsmech všetkým občanom Slovenskej republiky, ktorí potravinovú pomoc potrebovali a očakávali. Pán minister, mali by ste sa postaviť za tento pult a mali by ste sa im ospravedlniť! Mali by ste sa ospravedlniť všetkým sociálne odkázaným občanom Slovenska, ktorých svojimi rečami tak vehementne podporujete. Už som vám to na niekoľkých tlačových besedách odkázal. Nemáte stanovené priority. Naháňate, naháňate zhnité banány po slovenských hypermarketoch. Na PR tlačových besedách informujete o výsledkoch kontrol v reťazcoch. Je pekné, pán minister, že sa staráte o to, aby bolo v našich hypermarketoch čisto, ale vy nie ste ani deratizér, ani veterinár a ani hygienik. Vaše miesto nie je medzi regálmi alebo chladiacimi vitrínami pri kontrole dátumu spotreby jogurtov, vybíjate sa v nejakom pseudoboji so zahraničnými sieťami, venujete sa takým nepoužiteľným paškvilom, ako je zákon o neprimeraných podmienkach v obchodných vzťahoch. Absurdne novelizujete zákon o potravinách, obe tieto normy sú nevykonateľné! Čas, ktorý ste venovali a neustále venujete vyššie uvedeným nezmyslom, ste mali využiť na rokovania v Bruseli o reforme Spoločnej poľnohospodárskej politiky a tu na Slovensku vytvoreniu podmienok na realizáciu potravinovej pomoci pre rok 2012, ale hlavne pre rok 2013, pretože ten padá úplne, ale úplne na vašu hlavu. Toto mali byť vaše dve najvyššie priority. Pán minister, mňa nezaujíma neustále minulosť, čo bolo v roku 2011, čo bolo v roku 2009, 2006 a 2002, a čo ja viem kedy. Ja hodnotím prítomnosť, a to dobu od apríla 2012, odkedy strana SMER prevzala zodpovednosť za chod Slovenskej republiky. A na základe tejto správy, ktorú ste predložili, ale aj na základe voľne prístupných údajov som nútený konštatovať, že ste pri realizovaní podmienok pre potravinovú pomoc pre Slovenskú republiku v tomto období zlyhali na plnej čiare. Viackrát tu dnes zaznelo, pán minister, aj vy ste to povedali v tom záverečnom vystúpení, že keď vám vyčítam, že sa nezúčastňujete schôdze výborov, že tomu nerozumiem a že neviem vlastne, o čo ide. Ja som si dovolil požiadať moju asistentku, aby mi doniesla dokument, ktorý vám teraz odovzdám, aby ste pochopili, o čom neustále rozprávam jednak na tých tlačových besedách a povedal som to už aj dneska dvakrát. Je to prezenčná listina z medziparlamentnej schôdze výborov, ktorá sa konala 25. 6. 2012 v Bruseli k reforme spoločnej poľnohospodárskej politiky a nie je pravdou to, čo ste vy povedali, že to bol AGRIvýbor a že tam boli len poslanci Európskeho parlamentu, pán minister. Boli tam poslanci tak Európskeho parlamentu, ako aj tam boli poslanci národných parlamentov. Za, poslanci národných parlamentov. Za Slovenskú republiku tam nebol ani jeden jediný poslanec, pán minister! Vy ste spomínali, že, zopakujem ešte raz, že na toto zasadnutie mali prístup len poslanci Európskeho parlamentu. Nie je to pravda! Môžem vám povedať, že tam boli poslanci národných parlamentov takých minikrajín, ako je Cyprus, Lotyšsko, bol tam poslanec Litvy, z malej Malty tam boli dokonca dvaja poslanci národného parlamentu, len zástupca Slovenska tam nebol ani jeden jediný. Veľká nula. A na tomto medziparlamentnom zhromaždení, na tomto dôležitom medziparlamentnom zhromaždení 25. júna 2012 Slovenská republika nepredniesla individuálnu pozíciu. Individuálnu pozíciu prednieslo 14 parlamentov, 14 krajín, individuálnu pozíciu, ktorú prijali v národných parlamentoch svojich krajín. Slovensko neprednieslo nič! Nemohlo predniesť, lebo národnú pozíciu ani nemáme a nikoho ste tam ani nevyslali. Takisto ste sa nepridali ani k spoločnej pozícii jednotlivých krajín, ktoré majú podobné problémy ako my. Dámy a páni, keď budete mať hocikto z vás záujem (Reakcia ministra.), pán minister, prosím vás, nechajte ma dohovoriť, už budem končiť, buďte tak dobrý, nechajte ma dohovoriť, pán minister. Ďakujem vám. Dámy a páni, keď budete mať ktokoľvek záujem, tak vám túto prezenčnú listinu poskytnem, poskytnem vám aj jednotlivé pozície národných parlamentov štrnástich krajín, tých krajín, kde ich vlády a ich parlamenty, ich vládne strany a poslanci parlamentov, ktorí dostali do rúk moc, skutočne bojujú za záujmy ich poľnohospodárov a potravinárov. Takisto vám som schopný poskytnúť spoločnú pozíciu piatich krajín, mimo iného je tam zapojená trebárs aj Veľká Británia, Česká republika, krajiny, ktoré majú podobné problémy, aké má Slovenská republika, a ktoré dali sily dohromady a snažia sa niečo pre svojich poľnohospodárov a potravinárov vyjednať. My sme sa k tejto iniciatíve nepridali, pretože my asi nepotrebujeme spojencov. Dámy a páni, pán minister, táto smutná správa, ktorú ste teraz predložili a verím tomu, že minister Simon alebo exminister Simon si s vami vydiskutuje to staré obdobie, ale len dokumentuje ten smutný fakt, že vy ste len PR minister a skutočne, alebo naozajstné skutky na ochranu a na zastávanie oprávnených záujmov slovenských poľnohospodárov a potravinárov vôbec neuplatňujete a žiadne takéto skutky nerobíte. Ďakujem vám za pozornosť.